SCG Decor เคาะแชร์สวอป COTTO ราคา 2.40 บาท
SCG Decor เคาะแชร์สวอป COTTO ราคา 2.40 บาท หลังที่ประชุมผู้ถือหุ้นอนุมัติให้เพิกถอนหลักทรัพย์ และการเพิกถอนหลักทรัพย์ได้รับอนุมัติจากตลาดหลักทรัพย์ฯ
SCG Decor เคาะแชร์สวอป COTTO ราคา 2.40 บาท หลังผู้ถือหุ้นไฟเขียวถอนจากตลาดฯ
30 มี.ค. 2566

บริษัทปูนซิเมนต์ไทย จำกัด (มหาชน) หรือ SCC เปิดเผยว่า ตามที่ได้แจ้งข้อมูลเกี่ยวกับการปรับโครงสร้างธุรกิจกระเบื้องเชรามิก และสุขภัณฑ์ของกลุ่มบริษัทย่อย เมื่อวันที่ 29 มีนาคม 2566 นั้น บริษัทฯขอแจ้งให้ทราบว่าที่ประชุมคณะกรรมการบริษัทเอสซีจี เดคคอร์ จำกัด หรือ SCG Decor เมื่อวันที่ 29 มีนาคม 2566 ได้มีมติอนุมัติแผนการปรับโครงสร้างธุรกิจ
โดย SCG Decor มีแผนจะออกและเสนอขายหุ้นสามัญเพิ่มทุนต่อประชาชนทั่วไปเป็นครั้งแรกของ SCG Decor และนำหุ้นของ SCG Decor เข้าจดทะเบียนในตลาดหลักทรัพย์แห่งประเทศไทย โดยการออกและเสนอขายหุ้นสามัญเพิ่มทุนต่อประชาชนทั่วไปเป็นครั้งแรกดังกล่าวจะเกิดขึ้น พร้อมกับการทำคำเสนอซื้อหุ้นทั้งหมดของบริษัทเอสซีจี เซรามิกส์ จำกัด (มหาชน) หรือ COTTO ที่ถือโดยผู้ถือหุ้นรายอื่นในราคาหุ้นละ 2.40 บาทต่อหุ้น (“คำเสนอซื้อหลักทรัพย์” (ภายหลังจากที่ประชุมผู้ถือหุ้นของ COTTO อนุมัติให้เพิกถอนหลักทรัพย์ และการเพิกถอนหลักทรัพย์ได้รับอนุมัติจากตลาดหลักทรัพย์ฯ) 
ทั้งนี้ผู้ถือหุ้น COTTO ที่ตอบรับคำเสนอซื้อหลักทรัพย์จะได้รับคำตอบแทนเป็นหุ้นสามัญเพิ่มทุนของ SCG Decor (การแลกหุ้น หรือ Share Swap) โดยจะไม่มีการชำระค่าตอบแทนในรูปแบบของตัวเงิน (No Cash AlIternative)
อนึ่ง ผู้ถือหุ้นและนักลงทุนสามารถศึกษาข้อมูลเพิ่มเติมเกี่ยวกับแผนปรับโครงสร้างธุรกิจ ซึ่งรวมถึงการดำเนินการเพิกถอนหุ้นของ COTTO จากการเป็นหลักทรัพย์จดทะเบียนในตลาดหลักทรัพย์ฯ และการทำคำเสนอซื้อหลักทรัพย์ทั้งหมดของ COTTO ได้ตามข้อมูลที่ COTTO จะเปิดเผยต่อนักลงทุนและตลาดหลักทรัพย์ฯ